INTUCH แจ่ม! กำไร Q2 เพิ่ม 89% จากการปรับประมาณหนี้สินไอทีวี จ่อปันผล 2.13 บ./หุ้น
INTUCH แจ่ม! กำไร Q2/59 เพิ่ม 89% มาที่ 7.72 พันลบ. จากปีก่อน 4.09 พันลบ. เป็นผลจากการปรับปรุงประมาณการหนี้สินของไอทีวี ขณะที่ 6 เดือนแรกกำไรเพิ่ม 37% อยู่ที่ 1.12 หมื่นลบ. จากปีก่อน 8.19 พันลบ. จ่อปันผล 2.13 บ./หุ้น XD 22 ส.ค.59 จ่าย 9 ก.ย.นี้
11 ส.ค. 2559

บริษัท อินทัช โฮลดิ้งส์ จำกัด (มหาชน) หรือ INTUCH รายงานผลการดำเนินงานไตรมาส 2/59 สิ้นสุดวันที่ 30 มิ.ย.59 (รวมบริษัทย่อย) มีกำไรสุทธิ 7.72 พันล้านบาท หรือมีกำไรสุทธิ 2.41 บาทต่อหุ้น เพิ่มขึ้น 89% จากช่วงเดียวกันของปีก่อนที่มีกำไรสุทธิ 4.09 พันล้านบาท หรือมีกำไรสุทธิ 1.27 บาทต่อหุ้น
ทั้งนี้ผลการดำเนินงานในไตรมาสดังกล่าวมีกำไรเพิ่มขึ้นเป็นผลจากการปรับปรุงประมาณการหนี้สินของไอทีวี โดยการกลับรายการประมาณการดอกเบี้ยของสัญญาอนุญาตให้ดำเนินการส่วนต่าง จำนวน 3.69 พันล้านบาท
ขณะที่ผลการดำเนินงานช่วง 6 เดือนแรกมีกำไรสุทธิ 1.12 หมื่นล้านบาท หรือ 3.49 บาทต่อหุ้น เพิ่มขึ้น 37% จากช่วงเดียวกันของปีก่อนที่มีกำไรสุทธิ 8.19 พันล้านบาท หรือ 2.55 บาทต่อหุ้น
พร้อมกันนี้ยังประกาศจ่ายปันผล งวดการดำเนินงานวันที่ 31 มี.ค.59 ถึงวันที่ 10 ส.ค.59 เป็นเงินสดจำนวน 2.13 บาทต่อหุ้น โดยจะขึ้นเครื่องหมาย XD ไม่ได้รับสิทธิปันผลในวันที่ 22 ส.ค.59 และกำหนดจ่ายเงินปันผลในวันที่ 9 ก.ย.59